CELEX: 62021TN0410
Language: sl
Date: 2021-07-08 00:00:00
Title: Zadeva T-410/21: Tožba, vložena 8. julija 2021 – Ferriera Valsabbia in Valsabbia Investimenti/Komisija

25.10.2021   
            
            
               SL
            
            
               Uradni list Evropske unije
            
            
               C 431/39
            
         
      Tožba, vložena 8. julija 2021 – Ferriera Valsabbia in Valsabbia Investimenti/Komisija
      (Zadeva T-410/21)
      (2021/C 431/47)
      Jezik postopka: italijanščina
      
         Stranke
      
      
         Tožeči stranki: Ferriera Valsabbia SpA (Odolo, Italija), Valsabbia Investimenti SpA (Odolo) (zastopniki: D. Fosselard, D. Slater in G. Carnazza, odvetniki)
      
         Tožena stranka: Evropska komisija
      
         Predlogi
      
      Tožeči stranki Splošnemu sodišču predlagata, naj:
      
                  —
               
               
                  i. Uniji, ki jo zastopa Komisija, naloži plačilo zamudnih obresti od zneska 10 250 000 EUR za obdobje od 9. marca 2010 do 14. novembra 2017 po obrestni meri, ki jo Evropska centralna banka (ECB) uporablja v svojih operacijah glavnega refinanciranja, veljavni na prvi koledarski dan meseca zapadlosti, povišani za tri odstotne točke in pol, pri čemer se ta znesek zmanjša za obresti v višini 372 812,31 EUR, ki sta jih tožeči stranki že prejeli, torej plačilo zneska 3 174 389,74 EUR, ali podredno, plačilo zamudnih obresti na podlagi obrestne mere, ki jo Splošno sodišče šteje za primerno;
               
            
                  —
               
               
                  ii. Uniji, ki jo zastopa Komisija, naloži plačilo zamudnih obresti od zneska, ki se zahteva v točki (i), za obdobje od 14. novembra 2017 do datuma dejanskega plačila, po obrestni meri, ki jo ECB uporablja v svojih operacijah glavnega refinanciranja, veljavni na prvi koledarski dan meseca zapadlosti, povišani za tri odstotne točke in pol, ali podredno, po obrestni meri, ki jo Splošno sodišče šteje za primerno;
               
            
                  —
               
               
                  iii. podredno glede na točko (ii) Uniji, ki jo zastopa Komisija, naloži plačilo zamudnih obresti od zneska iz točke (i) za obdobje od 2. marca 2021 do datuma dejanskega plačila, po obrestni meri, ki jo ECB uporablja v svojih operacijah glavnega refinanciranja, veljavni na prvi koledarski dan meseca zapadlosti, povišani za tri odstotne točke in pol, ali podredno, po obrestni meri, ki jo Splošno sodišče šteje za primerno;
               
            
                  —
               
               
                  iv. poleg tega ali podredno, obvestilo Komisije z 30. aprila 2021, Ref. Ares(2021) 2904093, razglasi za nično;
               
            
                  —
               
               
                  v. Komisiji naloži plačilo stroškov.
               
            
         Tožbeni razlogi in bistvene trditve
      
      Tožeči stranki v utemeljitev tožbe navajata tri tožbene razloge.
      
                  1.
               
               
                  Prvi tožbeni razlog, v zvezi z odškodninskim zahtevkom: napačna izvršitev sodbe z dne 21. septembra 2017, Ferriera Valsabbia in drugi/Komisija (C-86/15 P in C-87/15 P, EU:C:2017:717) s strani Komisije ter kršitev člena 266(1) PDEU in člena 41(3) Listine Evropske unije o temeljnih pravicah.
                  V zvezi s tem se zatrjuje, da Komisija ni plačala celotnih zamudnih obresti od globe, povrnjene na podlagi sodbe.
               
            
                  2.
               
               
                  Drugi tožbeni razlog, v zvezi z zahtevkom za razglasitev ničnosti: kršitev in napačna uporaba členov 266 in 296 PDEU. Kršitev in napačna uporaba člena 46 Statuta Sodišča Evropske unije. Nezadostna obrazložitev dopisa Komisije z dne 30. aprila 2021. Napačna uporaba prava in očitna napaka pri presoji.
                  V zvezi s tem se zatrjuje, da dopis, s katerim je Komisija zavrnila plačilo zamudnih obresti tožečima strankama, ni ustrezno obrazložen ter da se z njim kršijo načela zastaranja.
               
            
                  3.
               
               
                  Tretji tožbeni razlog, v zvezi z zahtevkom za razglasitev ničnosti: kršitev in napačna uporaba člena 266 PDEU in Delegirane uredbe (EU) št. 1268/2012. (1)
                  
                  V zvezi s tem se zatrjuje, da člen 85a(2) Delegirane uredbe (ES, Euratom) št. 2342/2002, (2) na katerega se Komisija sklicuje v svojem dopisu z dne 30. aprila 2021, v trenutku povračila globe ni več veljal in da se zato ne more uporabiti.
               
            
         (1)  Delegirana uredba Komisije (EU) št. 1268/2012 z dne 29. oktobra 2012 o pravilih uporabe Uredbe (EU, Euratom) št. 966/2012 Evropskega parlamenta in Sveta o finančnih pravilih, ki se uporabljajo za splošni proračun Unije 2012, L 362, str. 1).
      
         (2)  Uredba Komisije (ES, Euratom) št. 2342/2002 z dne 23. decembra 2002 o določitvi podrobnih pravil za izvajanje Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (UL 2002, L 357, str. 1).